બંને મનોમન એકબીજાને પ્રેમ કરે છે તે બંને જાણતાં હતાં, પણ આજે પહેલીવાર આ વાત ધ્યેયે આડકતરી રીતે કબૂલ કરી. ધ્યેયે એનો હાથ પકડી લીધો. કશિશ કશું બોલ્યાં વિના ધ્યેયને જોતી રહી. બંને ચુપચાપ એકબીજાનો હાથ પકડીને થોડી ક્ષણો બેસી રહ્યાં. એ સ્પર્શમાં કેટલું બધું સુકૂન હતું એ તો એકબીજાની હથેળીમાં રહેલી સંબંધોની ભીનાશથી જ અનુભવાતું હતું. પ્રેમમાં શારીરિક નિકટતા કરતાં ઘણીવાર માત્ર અમાપ પ્રેમ હોવાનો અહેસાસ જ માણસને પાગલ કરવા માટે પૂરતો હોય છે. કશિશ સાત વર્ષના કૌશલ સાથેના લગ્નજીવનથી આટલું શીખી હતી.